LIETUVOS RESPUBLIKOS VIDAUS REIKALŲ MINISTRO

Į S A K Y M A S

**DĖL AREŠTO AR TERMINUOTO LAISVĖS ATĖMIMO BAUSMĘ ATLIKUSIŲ ASMENŲ ATPAŽINIMO ŽYMIŲ ŽINYBINIO REGISTRO REORGANIZAVIMO Į HABITOSKOPINIŲ DUOMENŲ REGISTRĄ**

2013 m. gegužės 21 d. Nr. 1V-440

Vilnius

Vadovaudamasis Lietuvos Respublikos valstybės informacinių išteklių valdymo įstatymo (Žin., 2011, Nr. [163-7739](https://www.e-tar.lt/portal/lt/legalAct/TAR.85C510BA700A)) 20 straipsnio 1 dalimi:

1. R e o r g a n i z u o j u Arešto ar terminuoto laisvės atėmimo bausmę atlikusių asmenų atpažinimo žymių žinybinį registrą į Habitoskopinių duomenų registrą keičiant registro tvarkytojus.

2. T v i r t i n u Habitoskopinių duomenų registro nuostatus (pridedama).

3. N u s t a t a u Habitoskopinių duomenų registro veiklos pradžią 2013 m. rugpjūčio 1 d.

4. P a v e d u Informatikos ir ryšių departamentui prie Lietuvos Respublikos vidaus reikalų ministerijos kartu su Policijos departamentu prie Lietuvos Respublikos vidaus reikalų ministerijos:

4.1. organizuoti programinių priemonių, reikalingų Habitoskopinių duomenų registro duomenims tvarkyti, parengimą;

4.2. pertvarkyti Arešto ar terminuoto laisvės atėmimo bausmę atlikusių asmenų atpažinimo žymių žinybinio registro duomenų bazę į Habitoskopinių duomenų registro duomenų bazę iki šio įsakymo 3 punkte nurodytos datos.

5. P r i p a ž į s t u netekusiais galios nuo 2013 m. rugpjūčio 1 d.:

5.1. Lietuvos Respublikos vidaus reikalų ministro 2005 m. spalio 6 d. įsakymą Nr. 1V-319 „Dėl Arešto ar terminuoto laisvės atėmimo bausmę atlikusių asmenų atpažinimo žymių žinybinio registro įsteigimo“ (Žin., 2005, Nr. [122-4378](https://www.e-tar.lt/portal/lt/legalAct/TAR.6260F234F9DE));

5.2. Lietuvos Respublikos vidaus reikalų ministro 2005 m. gruodžio 29 d. įsakymą Nr. 1V-437 „Dėl Lietuvos Respublikos vidaus reikalų ministro 2005 m. spalio 6 d. įsakymo Nr. 1V-319 „Dėl Arešto ar terminuoto laisvės atėmimo bausmę atlikusių asmenų atpažinimo žymių žinybinio registro įsteigimo“ pakeitimo“ (Žin., 2005, Nr. [153-5663](https://www.e-tar.lt/portal/lt/legalAct/TAR.31703F26373E));

5.3. Lietuvos Respublikos vidaus reikalų ministro 2007 m. vasario 14 d. įsakymą Nr. 1V-68 „Dėl Lietuvos Respublikos vidaus reikalų ministro 2005 m. spalio 6 d. įsakymo Nr. 1V-319 „Dėl Arešto ar terminuoto laisvės atėmimo bausmę atlikusių asmenų atpažinimo žymių žinybinio registro įsteigimo“ pakeitimo“ (Žin., 2007, Nr. [24-927](https://www.e-tar.lt/portal/lt/legalAct/TAR.29BBBA6E63F8));

5.4. Lietuvos Respublikos vidaus reikalų ministro 2008 m. spalio 29 d. įsakymą Nr. 1V-386 „Dėl Lietuvos Respublikos vidaus reikalų ministro 2005 m. spalio 6 d. įsakymo Nr. 1V-319 „Dėl Arešto ar terminuoto laisvės atėmimo bausmę atlikusių asmenų atpažinimo žymių žinybinio registro įsteigimo“ pakeitimo“ (Žin., 2008, Nr. [127-4867](https://www.e-tar.lt/portal/lt/legalAct/TAR.A16E12F78C59));

5.5. Lietuvos Respublikos vidaus reikalų ministro 2008 m. lapkričio 28 d. įsakymo Nr. 1V-426 „Dėl Lietuvos Respublikos vidaus reikalų ministro 2007 m. sausio 2 d. įsakymo Nr. 1V-1 „Dėl Vidaus reikalų informacinės sistemos nuostatų ir Vidaus reikalų informacinės sistemos duomenų saugos nuostatų patvirtinimo“ pakeitimo ir kai kurių Lietuvos Respublikos vidaus reikalų ministro įsakymų, susijusių su Vidaus reikalų ministerijos valdomų registrų duomenų tvarkymu, pakeitimo ir pripažinimo netekusiais galios“ (Žin., 2008, Nr. [143-5711](https://www.e-tar.lt/portal/lt/legalAct/TAR.65D901EE649F)) 3 punktą.

Vidaus reikalų ministras Dailis Alfonsas Barakauskas

|  |  |
| --- | --- |
| SUDERINTA  | SUDERINTA |
| Informacinės visuomenės plėtros komiteto prie Lietuvos Respublikos susisiekimo ministerijos2013-04-11 raštu Nr. S-475 | Valstybinės duomenų apsaugos inspekcijos2013-04-29 raštu Nr. 2R-1529(3.33) |
| SUDERINTA  | SUDERINTA |
| Lietuvos Respublikos valstybės saugumo departamento2013-03-29 raštu Nr. (75)-18-734 | Lietuvos Respublikos teisingumo ministerijos2013-04-22 raštu Nr. (1.8.)2T-479 |
| SUDERINTA  | SUDERINTA |
| Muitinės departamento prie Lietuvos Respublikos finansų ministerijos2012-10-10 raštu Nr. (4.5)3B-10542 | Kalėjimų departamento prie Lietuvos Respublikos teisingumo ministerijos2013-04-05 raštu Nr. 1S-1079 |
| SUDERINTA  |  |
| Lietuvos statistikos departamento2012-10-03 raštu Nr. SD-933 |  |

PATVIRTINTA

Lietuvos Respublikos vidaus reikalų ministro 2013 m. gegužės 21 d. įsakymu Nr. 1V-440

**HABITOSKOPINIŲ Duomenų REGISTRO NUOSTATAI**

**I. bendrosios nuostatos**

1. Habitoskopinių duomenų registro nuostatai (toliau – Nuostatai) reglamentuoja Habitoskopinių duomenų registro (toliau – registras) paskirtį, registro objektus, registro valdytoją, tvarkytojus, jų teises ir pareigas, registro duomenų, registro informacijos, registrui pateiktų dokumentų ir (arba) jų kopijų (toliau – duomenys) tvarkymą, pakartotinio naudojimo sąlygas, sąveiką su susijusiais registrais, registro duomenų saugą, registro duomenų skelbimą ir teikimą, registro finansavimą, reorganizavimą ir likvidavimą.

2. Registras – žinybinis registras, Vidaus reikalų informacinės sistemos sudėtinė dalis.

3. Registro paskirtis – registruoti registro objektus, rinkti, kaupti, apdoroti, sisteminti, saugoti ir teikti registro duomenis, atlikti kitus registro duomenų tvarkymo veiksmus.

4. Registre asmens duomenys tvarkomi šiais tikslais:

4.1. tirti nusikalstamas veikas ir užtikrinti jų prevenciją, organizuoti ir vykdyti asmenų paiešką, neatpažintų lavonų, nežinomų bejėgių asmenų tapatybės nustatymą pagal asmens atpažinimo žymes;

4.2. nustatyti asmens tapatybę siekiant užtikrinti užsieniečių, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį, judėjimo kontrolę.

5. Registro duomenys tvarkomi vienoje duomenų bazėje.

6. Registras tvarkomas vadovaujantis:

6.1. Lietuvos Respublikos valstybės informacinių išteklių valdymo įstatymu (Žin., 2011, Nr. [163-7739](https://www.e-tar.lt/portal/lt/legalAct/TAR.85C510BA700A));

6.2. Lietuvos Respublikos asmens duomenų teisinės apsaugos įstatymu (Žin., 1996, Nr. [63-1479](https://www.e-tar.lt/portal/lt/legalAct/TAR.5368B592234C); 2008, Nr. [22-804](https://www.e-tar.lt/portal/lt/legalAct/TAR.C90729CAD468)) (toliau – ADTAĮ);

6.3. Lietuvos Respublikos asmens duomenų, tvarkomų vykdant policijos ir teisminį bendradarbiavimą baudžiamosiose bylose, teisinės apsaugos įstatymu (Žin., 2011, Nr. [52-2511](https://www.e-tar.lt/portal/lt/legalAct/TAR.299D835159BE));

6.4. Lietuvos Respublikos policijos veiklos įstatymu (Žin., 2000, Nr. [90-2777](https://www.e-tar.lt/portal/lt/legalAct/TAR.CA89372D00AA));

6.5. Lietuvos Respublikos baudžiamuoju kodeksu (Žin., 2000, Nr. [89-2741](https://www.e-tar.lt/portal/lt/legalAct/TAR.2B866DFF7D43)) (toliau – BK);

6.6. Lietuvos Respublikos baudžiamojo proceso kodeksu (Žin., 2002, Nr. [37-1341](https://www.e-tar.lt/portal/lt/legalAct/TAR.EC588C321777));

6.7. Lietuvos Respublikos administracinių teisės pažeidimų kodeksu (Žin., 1985, Nr. 1-1) (toliau – ATPK);

6.8. Lietuvos Respublikos suėmimo vykdymo įstatymu (Žin., 1996, Nr. [12-313](https://www.e-tar.lt/portal/lt/legalAct/TAR.11A8B08A7405); 2008, Nr. [81-3172](https://www.e-tar.lt/portal/lt/legalAct/TAR.CFC9E641B5A7));

6.9. Lietuvos Respublikos organizuoto nusikalstamumo užkardymo įstatymu (Žin., 1997, Nr. [69-1731](https://www.e-tar.lt/portal/lt/legalAct/TAR.67E8ECAA4910); 2001, Nr. 60-2138);

6.10. Lietuvos Respublikos bausmių vykdymo kodeksu (Žin., 2002, Nr. [73-3084](https://www.e-tar.lt/portal/lt/legalAct/TAR.A0A0CCC6B997));

6.11. Lietuvos Respublikos įstatymu „Dėl užsieniečių teisinės padėties“ (Žin., 2004, Nr. [73-2539](https://www.e-tar.lt/portal/lt/legalAct/TAR.42837E5A79DD));

6.12. 2008 m. birželio 23 d. Tarybos sprendimu 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (OL 2008 L 210, p. 1);

6.13. 2008 m. birželio 23 d. Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo veiksmų planu, patvirtintu Lietuvos Respublikos Vyriausybės 2005 m. balandžio 15 d. nutarimu Nr. 310 (Žin., 2009, Nr. [49-1957](https://www.e-tar.lt/portal/lt/legalAct/TAR.F76F3091DF12));

6.14. 2008 m. birželio 23 d. Tarybos sprendimu 2008/616/TVR dėl sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje įgyvendinimo (OL 2008 L 210, p.12);

6.15. 1990 m. birželio 19 d. Konvencija dėl Šengeno susitarimo, 1985 m. birželio 14 d. sudaryto tarp Beneliukso ekonominės sąjungos valstybių, Vokietijos Federacinės Respublikos ir Prancūzijos Respublikos Vyriausybių, dėl laipsniško bendrų sienų kontrolės panaikinimo (OL *2004 m. specialusis leidimas*, 19 skyrius, 2 tomas, p. 9) su paskutiniais pakeitimais, padarytais 2005 m. liepos 6 d. Europos Parlamento ir Tarybos reglamente (EB) Nr. 1160/2005 (OL 2005 L 191, p. 18) (toliau – Šengeno konvencija);

6.16. Nuostatais ir kitais teisės aktais, reglamentuojančiais registrų tvarkymą.

7. Nuostatuose vartojamos sąvokos:

**Habitoskopiniai duomenys** – žmogaus išorės požymių duomenys: bendrieji (lytis, amžius), demografiniai (rasė, tipas), anatominiai (kūno, veido, galvos ir jų dalių sandara, ūgis, kūno sudėjimas, veido bruožai), funkciniai arba dinaminiai (laikysena, eisena, gestikuliacija, mimika, elgsenos manieros), ypatingos žymės (anatominės ir funkcinės anomalijos, reti, pastovūs, ryškūs požymiai (veido asimetrija, tatuiruotės, kupra, raišumas, mikčiojimas, randai)), apranga (galvos apdangalas, drabužiai, avalynė), gauti Nuostatų 23.1 punkte nurodytų kategorijų asmenis fotografuojant, matuojant bei aprašant jų išorę.

Kitos Nuostatuose vartojamos sąvokos atitinka Lietuvos Respublikos valstybės informacinių išteklių valdymo įstatyme, ADTAĮ, susijusių registrų nuostatuose vartojamas sąvokas.

**II. REGISTRO valdytojas ir registro tvarkytojai, JŲ TEISĖS IR PAREIGOS**

8. Registro valdytojas – Lietuvos Respublikos vidaus reikalų ministerija.

9. Registro tvarkytojai:

9.1. Informatikos ir ryšių departamentas prie Lietuvos Respublikos vidaus reikalų ministerijos (toliau – Informatikos ir ryšių departamentas);

9.2. Lietuvos kriminalinės policijos biuras;

9.3. Policijos departamentas prie Lietuvos Respublikos vidaus reikalų ministerijos (toliau – Policijos departamentas);

9.4. teritorinės policijos įstaigos;

9.5. Lietuvos policijos kriminalistinių tyrimų centras;

9.6. Valstybės sienos apsaugos tarnyba prie Lietuvos Respublikos vidaus reikalų ministerijos ir jos struktūriniai padaliniai, vykdantys vykstančių per valstybės sieną asmenų kontrolę (toliau – Valstybės sienos apsaugos tarnyba);

9.7. Lietuvos Respublikos valstybės saugumo departamentas;

9.8. Muitinės kriminalinė tarnyba;

9.9. Finansinių nusikaltimų tyrimo tarnyba prie Lietuvos Respublikos vidaus reikalų ministerijos (toliau – Finansinių nusikaltimų tyrimo tarnyba).

10. Registro valdytojas:

10.1. metodiškai vadovauja registro tvarkytojams ir koordinuoja registro funkcionavimą;

10.2. turi teisę:

10.2.1. priimti teisės aktus, susijusius su registro duomenų tvarkymu, registro duomenų sauga;

10.2.2. spręsti registro plėtros klausimus;

10.2.3. turi kitas Nuostatuose ir kituose teisės aktuose nustatytas teises;

10.3. privalo:

10.3.1. koordinuoti registro tvarkytojų darbą, atlikti jų veiklos priežiūrą;

10.3.2. atlikti registro duomenų saugos reikalavimų laikymosi priežiūrą;

10.3.3. planuoti metinį registro biudžetą ir kontroliuoti jo įvykdymą;

10.3.4. nagrinėti registro tvarkytojų pasiūlymus dėl registro veiklos tobulinimo ir priimti dėl jų sprendimus;

10.3.5. užtikrinti, kad registras būtų tvarkomas vadovaujantis Lietuvos Respublikos valstybės informacinių išteklių valdymo įstatymu, Nuostatais ir kitais teisės aktais;

10.3.6. teikti informaciją apie registro veiklą;

10.3.7. atlikti kitus Nuostatuose ir kituose teisės aktuose nustatytus veiksmus.

11. Informatikos ir ryšių departamentas:

11.1. užtikrina tinkamą registro veikimą ir atsako už registro duomenų saugą;

11.2. rengia ir įgyvendina registro techninių ir programinių priemonių kūrimo ir plėtros planus, investicinius projektus;

11.3. organizuoja, koordinuoja arba atlieka registro techninės, programinės įrangos priežiūros ir tobulinimo darbus;

11.4. pagal savo kompetenciją vykdo registro duomenų perdavimo tinklų priežiūrą;

11.5. organizuoja registro sąveiką su susijusiais registrais;

11.6. registruoja registro objektus pagal asmenų kategoriją, nurodytą Nuostatų 23.1.7 punkte;

11.7. tvarko registro duomenis;

11.8. užtikrina, kad registro duomenys, gaunami iš susijusių registrų, būtų nuolat atnaujinami;

11.9. sudaro registro duomenų teikimo sutartis.

11.10. Nuostatų, kitų teisės aktų bei sutarčių nustatyta tvarka automatiniu būdu teikia registro duomenis ikiteisminio tyrimo įstaigoms, prokuratūroms, teismams;

11.11. pagal rašytinius prašymus teikia registro duomenis Nuostatų 56 punkte nurodytiems fiziniams asmenims;

11.12. tvarko registro duomenims klasifikuoti naudojamus klasifikatorius;

11.13. teikia registro valdytojui pasiūlymus dėl registro veiklos ir registro duomenų saugos tobulinimo;

11.14. atlieka kitas Nuostatuose ir kituose teisės aktuose nustatytas funkcijas.

12. Lietuvos kriminalinės policijos biuras:

12.1. registruoja registro objektus pagal asmenų kategorijas, nurodytas Nuostatų 23.1.1–23.1.6, 23.1.8, 23.2 punktuose;

12.2. tvarko registro duomenis, susijusius su savo registruojamais registro objektais, atsako už registro duomenų saugą;

12.3. teikia registro duomenis ikiteisminio tyrimo įstaigoms, prokuratūroms, teismams, Europos Sąjungos valstybių narių ir valstybių, įgyvendinančių Tarybos sprendimus, nurodytus Nuostatų 6.12 ir 6.14 punktuose, teisėsaugos institucijoms;

12.4. teikia registro valdytojui pasiūlymus dėl registro veiklos ir registro duomenų saugos tobulinimo.

13. Policijos departamentas:

13.1. registruoja registro objektus pagal asmenų kategorijas, nurodytas Nuostatų 23.1.1, 23.1.2, 23.1.4 ir 23.1.6 punktuose;

13.2. tvarko registro duomenis, susijusius su savo registruojamais registro objektais, atsako už registro duomenų saugą;

13.3. vertina ir apibendrina policijos įstaigų pasiūlymus dėl registro veiklos ir registro duomenų saugos tobulinimo, teikia šiuos pasiūlymus valdytojui;

13.4. teikia siūlymus valdytojui dėl habitoskopinių duomenų tvarkymo reglamentavimo;

13.5. organizuoja policijos įstaigų aprūpinimą technine įranga, būtina habitoskopinių duomenų tvarkymui registre;

13.6. teikia registro duomenis ikiteisminio tyrimo įstaigoms, prokuratūroms, teismams, Europos Sąjungos valstybių narių ir valstybių, įgyvendinančių Tarybos sprendimus, nurodytus Nuostatų 6.12 ir 6.14 punktuose, teisėsaugos institucijoms;

13.7. teikia registro valdytojui pasiūlymus dėl registro veiklos ir registro duomenų saugos tobulinimo.

14. Teritorinės policijos įstaigos:

14.1. registruoja registro objektus pagal asmenų kategorijas, nurodytas Nuostatų 23.1.1–23.1.6, 23.1.8–23.1.10 ir 23.2 punktuose;

14.2. tvarko registro duomenis, susijusius su savo registruojamais registro objektais, atsako už registro duomenų saugą;

14.3. teikia Policijos departamentui pasiūlymus dėl registro veiklos ir registro duomenų saugos tobulinimo.

15. Lietuvos policijos kriminalistinių tyrimų centras:

15.1. registruoja registro objektus pagal asmenų kategoriją, nurodytą Nuostatų 23.2 punkte;

15.2. tvarko registro duomenis, susijusius su savo registruojamais registro objektais, atsako už registro duomenų saugą;

15.3. teikia registro duomenis ikiteisminio tyrimo įstaigoms, prokuratūroms, teismams, Europos Sąjungos valstybių narių ir valstybių, įgyvendinančių Tarybos sprendimus, nurodytus Nuostatų 6.12 ir 6.14 punktuose, teisėsaugos institucijoms;

15.4. teikia registro valdytojui pasiūlymus dėl registro veiklos ir registro duomenų saugos tobulinimo;

15.5. atlieka kitas Nuostatuose ir kituose teisės aktuose nustatytas funkcijas.

16. Valstybės sienos apsaugos tarnyba:

16.1. registruoja registro objektus pagal asmenų kategorijas, nurodytas Nuostatų 23.1.2, 23.1.4, 23.1.8, 23.1.11, 23.2 punktuose;

16.2. tvarko registro duomenis, susijusius su savo registruojamais registro objektais, atsako už registro duomenų saugą;

16.3. teikia registro valdytojui pasiūlymus dėl registro veiklos ir registro duomenų saugos tobulinimo.

17. Lietuvos Respublikos valstybės saugumo departamentas:

17.1. registruoja registro objektus pagal asmenų kategoriją, nurodytą Nuostatų 23.1.2 punkte;

17.2. tvarko registro duomenis, susijusius su savo registruojamais registro objektais, atsako už registro duomenų saugą;

17.3. teikia registro valdytojui pasiūlymus dėl registro veiklos ir registro duomenų saugos tobulinimo.

18. Muitinės kriminalinė tarnyba:

18.1. registruoja registro objektus pagal asmenų kategorijas, nurodytas Nuostatų 23.1.8 ir 23.2 punktuose;

18.2. tvarko registro duomenis, susijusius su savo registruojamais registro objektais, atsako už registro duomenų saugą;

18.3. teikia registro valdytojui pasiūlymus dėl registro veiklos ir registro duomenų saugos tobulinimo.

19. Finansinių nusikaltimų tyrimo tarnyba:

19.1. registruoja registro objektus pagal asmenų kategoriją, nurodytą Nuostatų 23.2 punkte;

19.2. tvarko registro duomenis, susijusius su savo registruojamais registro objektais, atsako už registro duomenų saugą;

19.3. teikia registro valdytojui pasiūlymus dėl registro veiklos ir registro duomenų saugos tobulinimo.

20. Registro tvarkytojai privalo:

20.1. skirti subjektams, teikiantiems registrui duomenis (toliau – teikėjai) (išskyrus nurodytiems Nuostatų 35.2 punkte), terminą trūkumams pašalinti, jeigu nustato, kad registrui pateikti duomenys yra netikslūs ar neatitinka teisės aktuose nustatytų reikalavimų;

20.2. nustatyti registro darbo organizavimo principus ir tvarką;

20.3. užtikrinti, kad:

20.3.1. registras veiktų nepertraukiamai;

20.3.2. registro duomenys atitiktų habitoskopinių duomenų tvarkymą reglamentuojančių dokumentų reikalavimus;

20.3.3. registro duomenys būtų nuolat atnaujinami;

20.3.4. neteisingi, netikslūs, neišsamūs registro duomenys būtų nedelsiant ištaisyti, atnaujinti arba papildyti;

20.3.5. subjektai, gaunantys registro duomenis (toliau – gavėjai), kuriems buvo pateikti neteisingi, netikslūs, neišsamūs registro duomenys, būtų informuoti apie ištaisytus netikslumus;

20.3.6. registras būtų tvarkomas vadovaujantis Nuostatais ir kitais teisės aktais.

20.4. Atlikti kitus Nuostatuose ir kituose teisės aktuose nustatytus veiksmus.

21. Registro tvarkytojai:

21.1. turi teisę reikalauti iš teikėjų, kad jų teikiami duomenys būtų tinkamai surašyti, pateikti laiku ir atitiktų susijusių registrų duomenis;

21.2. turi kitas registro Nuostatuose ir kituose teisės aktuose nustatytas teises.

22. Registro valdytojas yra ir registro asmens duomenų valdytojas, o registro tvarkytojai yra ir registro asmens duomenų tvarkytojai.

**III. REGISTRO OBJEKTAI IR Jų DUOMENYS**

23. Registro objektai:

23.1. Atpažinimo žymės:

23.1.1. asmenų, kuriems taikomos prevencinio poveikio priemonės pagal Lietuvos Respublikos organizuoto nusikalstamumo užkardymo įstatymą;

23.1.2. asmenų, kuriems taikomas konkretus ar atsargus patikrinimas pagal Šengeno konvenciją;

23.1.3. asmenų, įstatymų ar kitų teisės aktų nustatyta tvarka įrašytų į policijos įskaitas;

23.1.4. asmenų, kuriems įteiktas pranešimas apie įtarimą padarius nusikalstamą veiką;

23.1.5. asmenų, kuriems paskirtas suėmimas (kardomasis kalinimas) ir kurie laikomi tardymo izoliatoriuose (kardomojo kalinimo vietose) pagal Lietuvos Respublikos suėmimo vykdymo įstatymą;

23.1.6. laikinai sulaikytų asmenų, įtariamų padarius nusikalstamą veiką;

23.1.7. teistų asmenų, Lietuvos Respublikoje atlikusių teismo nuosprendžiu paskirtą arešto ar terminuoto laisvės atėmimo bausmę;

23.1.8. ieškomų asmenų;

23.1.9. rastų neatpažintų lavonų;

23.1.10. rastų nežinomų bejėgių asmenų, kurių tapatybė nustatinėjama;

23.1.11. užsieniečių, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį;

23.2. įvykio vietose, tyrimo dokumentuose užfiksuoti nenustatytų asmenų atvaizdai.

24. Registre tvarkomi šie registro objektų duomenys:

24.1. bendrieji registro duomenys;

24.2. asmens duomenys;

24.3. habitoskopiniai duomenys;

24.4. duomenys apie asmenį, atlikusį teismo nuosprendžiu paskirtą arešto ar terminuoto laisvės atėmimo bausmę;

24.5. duomenys apie ieškomą asmenį, neatpažintą lavoną ir nežinomų bejėgį asmenį;

24.6. duomenys apie asmenis, kuriems taikomos prevencinio poveikio priemonės, bei asmenis, kuriems taikomas konkretus ar atsargus patikrinimas;

24.7. duomenys apie asmenis įstatymų ar kitų teisės aktų nustatyta tvarka įrašytus į policijos įskaitas, asmenis, kuriems įteiktas pranešimas apie įtarimą padarius nusikalstamą veiką, asmenis, kuriems paskirtas suėmimas (kardomasis kalinimas) ir kurie laikomi tardymo izoliatoriuose (kardomojo kalinimo vietose) pagal Lietuvos Respublikos suėmimo vykdymo įstatymą, laikinai sulaikytus asmenis, įtariamus padarius nusikalstamą veiką (nurodytus Nuostatų 23.1.3–23.1.6 punktuose);

24.8. duomenys apie užsieniečius, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį;

24.9. duomenys apie įvykio vietose, tyrimo dokumentuose užfiksuotus nenustatytų asmenų atvaizdus.

25. Bendrieji registro duomenys:

25.1. registro objekto identifikavimo kodas, kuriamas programiniu būdu;

25.2. registro objekto įregistravimo, išregistravimo datos, duomenų įrašymo ir keitimo datos;

25.3. daktiloskopinės kortelės nuoroda Daktiloskopinių duomenų registre;

25.4. DNR analitės (genotipo) nuoroda DNR duomenų registre;

25.5. registro duomenis įrašiusio darbuotojo (pareigūno) vardas, pavardė, pareigos, telefono ryšio numeris, elektroninis paštas, įstaigos, kurioje dirba darbuotojas (tarnauja pareigūnas), pavadinimas.

26. Asmens duomenys:

26.1. asmens kodas, jei jis suteiktas Lietuvos Respublikos gyventojų registro įstatymo (Žin., 1992, Nr. [5-78](https://www.e-tar.lt/portal/lt/legalAct/TAR.DCBDC82E26CD); 1999, Nr. [28-793](https://www.e-tar.lt/portal/lt/legalAct/TAR.A941BFE880F7)) nustatyta tvarka;

26.2. vardas (vardai);

26.3. pavardė (pavardės);

26.4. pilietybė;

26.5. asmens tapatybę patvirtinančio dokumento rūšis, šį dokumentą išdavusios valstybės kodas ir pavadinimas, šio dokumento serija ir numeris, šį dokumentą išdavusios įstaigos kodas ir pavadinimas, jo išdavimo data, data, iki kurios galioja šis dokumentas, šio dokumento galiojimo / negaliojimo būsena;

26.6. lytis;

26.7. gimimo data;

26.8. gimimo vieta;

26.9. mirties data;

26.10. gyvenamoji vieta;

26.11. skaitmeninis veido atvaizdas:

26.11.1. veido skaitmeninio atvaizdo padarymo data;

26.11.2. veido skaitmeninio atvaizdo padarymo pagrindas;

26.12. pravardė (pravardės).

27. Habitoskopiniai duomenys:

27.1. pirma identifikavimo žymė (pagrindinis asmens požymis) Šengeno informacinėje sistemoje;

27.2. antra identifikavimo žymė (pagrindinis asmens požymis) Šengeno informacinėje sistemoje;

27.3. pagrindinės žymės:

27.3.1. amžius pagal išvaizdą;

27.3.2. ūgis/lavono ilgis;

27.3.3. kūno sudėjimas;

27.3.4. galva (dydis, forma);

27.3.5. plaukai (spalva, šukuosena);

27.3.6. veidas (veido forma, veido spalva, veido plaukai);

27.3.7. kakta (aukštis, plotis, nuolinkis);

27.3.8. antakiai (forma, spalva, plotis);

27.3.9. akys (tipas, spalva);

27.3.10. nosis (dydis, forma);

27.3.11. burna (dydis, kampų padėtis);

27.3.12. lūpos;

27.3.13. smakras (dydis, forma);

27.3.14. ausys (dydis, forma);

27.3.15. eisenos aprašymas;

27.3.16. odos spalva;

27.3.17. auskarų įvėrimo vietos;

27.3.18. operacijų, traumų žymės (vieta, aprašymas):

27.3.18.1. randai;

27.3.18.2. siūlės;

27.3.18.3. deformuota kūno dalis (-ys) (vieta, aprašymas);

27.3.19. amputacijos (vieta, aprašymas);

27.3.20. fiziniai trūkumai, vystymosi anomalijos ir kiti defektai (vieta, aprašymas);

27.3.21. pagrindinių žymių skaitmeniniai atvaizdai (skaitmeninių atvaizdų padarymo data, aprašymas);

27.3.22. tatuiruotė (-ės) (tipas, vieta, aprašymas);

27.3.23. protezai (vieta, aprašymas);

27.3.24. sveikatos būklė (ligos, sutrikimo pavadinimas);

27.3.25. išskirtinės balso tembro, gestų ypatybės;

27.4. išsamios atpažinimo žymės:

27.4.1. kraujo grupė;

27.4.2. dantys (dantų požymiai, dantų būklė, dantų būklės schema);

27.5. aprangos elementai(galvos apdangalas, drabužiai, avalynė).

28. Be Nuostatų 25, 26 (išskyrus 26.11.2 punktą), 27.3–27.4 punktuose nurodytų duomenų, registre papildomai tvarkomi šie duomenys apie asmenį, atlikusį teismo nuosprendžiu paskirtą arešto ar terminuoto laisvės atėmimo bausmę:

28.1. baudžiamosios bylos numeris;

28.2. BK straipsnio, numatančio nusikalstamą veiką, už kurios padarymą asmuo nuteistas ir atliko arešto ar terminuoto laisvės atėmimo bausmę, numeris, dalis, punktas, papunktis;

28.3. bausmės vykdymo pradžia;

28.4. bausmės vykdymo pabaiga;

28.5. nusikalstamos veikos duomenys:

28.5.1. nusikalstamos veikos padarymo vieta, data;

28.5.2. pasikėsinimo rūšinis objektas;

28.5.3. nusikalstamos veikos padarymo būdas;

28.5.4. nusikalstamos veikos įrankiai ir priemonės;

28.6. teikėjo duomenys (pavadinimas, kodas pagal Nuostatų 34.5 punkte nurodytą klasifikatorių).

29. Be Nuostatų 25, 26, 27 punktuose nurodytų duomenų, registre papildomai tvarkomi šie duomenys apie ieškomą asmenį, neatpažintą lavoną ir nežinomų bejėgį asmenį:

29.1. identifikavimo kodas Ieškomų asmenų, neatpažintų lavonų ir nežinomų bejėgių asmenų žinybiniame registre;

29.2. asmens kategorija: ieškomas įtariamasis, kaltinamasis, nuteistasis, dingęs be žinios, skolininkas, atsakovas;

29.3. paieškos paskelbimo, nutraukimo data;

29.4. dingimo, radimo vieta;

29.5. dingimo, radimo data;

29.6. kardomoji priemonė (rūšis, skyrimo data);

29.7. ikiteisminio tyrimo bylos (baudžiamosios bylos) numeris, ikiteisminio tyrimo pradėjimo data, BK straipsnio, numatančio nusikalstamą veiką, kurios padarymu įtariamas, kaltinamas, dėl kurios nuteistas ieškomas asmuo, numeris;

29.8. asmens tapatybės nustatymo bylos numeris, asmens tapatybės nustatymo bylos pradėjimo data.

30. Be Nuostatų 25.1–25.3, 25.5, 26, 27.1, 27.2, 27.3.2, 27.3.3, 27.3.5, 27.3.6, 27.3.9, 27.3.10, 27.3.13–27.3.16, 27.4.2 punktuose nurodytų duomenų, registre papildomai tvarkomi šie duomenys apie asmenis, kuriems taikomos prevencinio poveikio priemonės, bei asmenis, kuriems taikomas konkretus ar atsargus patikrinimas:

30.1. identifikavimo kodas Prevencinių poveikio priemonių taikymo registre;

30.2. asmeniui taikoma prevencinė poveikio priemonė;

30.3. prevencinės poveikio priemonės taikymo data;

30.4. prevencinės poveikio priemonės nutraukimo data;

30.5. prevencinės poveikio priemonės, konkretaus ar atsargaus patikrinimo taikymo pagrindas;

30.6. kategorija (konkretus ar atsargus patikrinimas);

30.7. konkretaus ar atsargaus patikrinimo nutraukimo data ir pagrindas.

31. Be Nuostatų 25, 26, 27.3–27.5 punktuose nurodytų duomenų, registre papildomai tvarkomi šie duomenys apie asmenis, įstatymų ar kitų teisės aktų nustatyta tvarka įrašytus į policijos įskaitas, asmenis, kuriems įteiktas pranešimas apie įtarimą padarius nusikalstamą veiką, asmenis, kuriems paskirtas suėmimas (kardomasis kalinimas) ir kurie laikomi tardymo izoliatoriuose (kardomojo kalinimo vietose) pagal Lietuvos Respublikos suėmimo vykdymo įstatymą, laikinai sulaikytus asmenis, įtariamus padarius nusikalstamą veiką (nurodytus Nuostatų 23.1.3–23.1.6 punktuose):

31.1. identifikavimo kodas Policijos registruojamų įvykių registre;

31.2. policijos įstaiga, kurioje registruojamas įvykis (pavadinimas, kodas pagal Nuostatų 34.1 punkte nurodytą klasifikatorių);

31.3. į policijos įstaigą pristatytų asmenų duomenys:

31.3.1. pristatymo data ir laikas;

31.3.2. pristatymo pagrindas;

31.3.3. išleidimo data ir laikas;

31.4. įtariamo asmens duomenys:

31.4.1. ikiteisminio tyrimo bylos (baudžiamosios bylos) numeris;

31.4.2. telefono ryšio numeris;

31.4.3. pranešimo apie įtarimą įteikimo data;

31.4.4. paskirta kardomoji priemonė;

31.4.5. faktinis sulaikymas:

31.4.5.1. sulaikymo data ir laikas;

31.4.5.2. paleidimo data ir laikas;

31.5. ikiteisminio tyrimo metu gautų ir baudžiamojo proceso nustatyta tvarka užfiksuotų habitoskopinių duomenų skaitmeniniai dokumentai (liudytojų apklausos protokolai, kiti procesiniai dokumentai ir jų priedai – fotonuotraukos, vaizdo įrašai registre tvarkomi tik su ikiteisminiam tyrimui vadovaujančio prokuroro leidimu);

31.6. tyrimą atliekanti ikiteisminio tyrimo įstaiga.

32. Be Nuostatų 25.1–25.3, 25.5, 26, 27.3–27.5 punktuose nurodytų duomenų, registre papildomai tvarkomi šie duomenys apie užsieniečius, kurie kompetentingų kontrolės institucijų buvo sulaikyti dėl neteisėto valstybės sienos kirtimo jūra, sausuma ar oru iš trečiosios šalies ir kurie nebuvo grąžinti atgal į tą šalį:

32.1. policijos ar kitos teisėsaugos institucijos pareigūno sprendimo sulaikyti užsienietį ne ilgiau kaip 48 valandoms rekvizitai (sprendimo priėmimo data, numeris, vieta, sprendimą priėmusio pareigūno vardas ir pavardė, pareigų pavadinimas), sulaikymo data, vieta ir momentas;

32.2. užsieniečio sulaikymo pagrindas;

32.3. užsieniečio atvykimo į sulaikymo vietą ir paleidimo iš sulaikymo vietos data;

32.4. užsieniečiui pradėto ikiteisminio tyrimo ar administracinės teisės pažeidimo medžiagos numeris, pradėjimo data, BK ar ATPK straipsnis (-iai), bausmė už nusikalstamos veikos padarymą ar taikytos poveikio priemonės už administracinės teisės pažeidimo padarymą.

33. Be Nuostatų 25.1, 25.2, 25.5, 26.6, 27.3.1–27.3.3, 27.3.5, 27.3.6, 27.3.9 punktuose nurodytų duomenų, registre papildomai tvarkomi šie duomenys apie įvykio vietose, tyrimo dokumentuose užfiksuotus nenustatytų asmenų atvaizdus:

33.1. bendri duomenys apie vaizdo ir fotomedžiagą (nurodoma, iš kur gauta vaizdo ar fotomedžiaga);

33.2. nusikalstamos veikos rūšis ir data;

33.3. ikiteisminio tyrimo bylos (baudžiamosios bylos) numeris;

33.4. specialisto, atlikusio įvykio vietos apžiūrą, išvados ar ekspertizės akto data ir numeris;

33.5. skaitmeniniai vaizdai, vaizdo įrašai;

33.6. tyrimą atliekanti ikiteisminio tyrimo įstaiga.

34. Registro duomenims klasifikuoti naudojami ir tvarkomi šie klasifikatoriai:

34.1. ikiteisminio tyrimo įstaigų kodai;

34.2. BK straipsnių, dalių ir punktų;

34.3. kardomųjų priemonių;

34.4. pagrindinių asmens žymių ir išsamių atpažinimo žymių;

34.5. laisvės atėmimo vietų kodai.

**IV. REGISTRO OBJEKTŲ REGISTRAVIMAS**

35. Teikėjai:

35.1. Kalėjimų departamentui prie Lietuvos Respublikos teisingumo ministerijos pavaldžios įstaigos – laisvės atėmimo bausmę vykdančios pataisos įstaigos, areštinės ir kardomąjį kalinimą vykdančios įstaigos (toliau – laisvės atėmimo vietos);

35.2. užsienio valstybių teisėsaugos institucijos bei tarptautinės teisėsaugos organizacijos, teikiančios duomenis vadovaujantis 2008 m. birželio 23 d. Tarybos sprendimu 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (toliau – užsienio valstybių teisėsaugos institucijos bei tarptautinės teisėsaugos organizacijos).

36. Laisvės atėmimo vietos Nuostatuose nustatyta tvarka ir terminais elektroniniu būdu teikia Informatikos ir ryšių departamentui duomenis, nurodytus Nuostatų 26.1 (jei asmuo nėra registruotas Lietuvos Respublikos gyventojų registre – Nuostatų 26.6, 26.7), 26.2, 26.3, 26.11 (išskyrus 26.11.2), 26.12, 27.3, 27.4, 28.3, 28.4, 28.6 punktuose:

36.1. atleidžiant nuteistąjį nuo bausmės atlikimo atbuvus teismo nuosprendžiu paskirtą bausmės laiką, ne vėliau kaip likus 5 darbo dienoms iki nuteistojo paleidimo dienos;

36.2. atleidžiant nuteistąjį nuo bausmės atlikimo amnestijos aktu, malonės tvarka ir kitais Lietuvos Respublikos įstatymų numatytais pagrindais, taip pat lygtinai paleidžiant nuteistąjį – ne vėliau kaip jo paleidimo dieną.

37. Teikėjai (išskyrus nurodytus Nuostatų 35.2 punkte):

37.1. privalo Nuostatų nustatyta tvarka ir terminais registro tvarkytojams teikti reikiamus duomenis;

37.2. privalo užtikrinti, kad registro tvarkytojams teikiami duomenys būtų teisingi, tikslūs, išsamūs ir pateikti laiku;

37.3. privalo užtikrinti, kad registro tvarkytojams pateikti neteisingi, netikslūs, neišsamūs duomenys būtų nedelsiant ištaisyti, atnaujinti arba papildyti;

37.4. privalo informuoti registro tvarkytojus apie pateiktus neteisingus, netikslius, neišsamius duomenis;

37.5. privalo registro tvarkytojų prašymu pateikti nepateiktus duomenis ar ištaisyti arba papildyti jau pateiktus duomenis;

37.6. privalo pagal kompetenciją užtikrinti teikiamų duomenų apsaugą nuo galimo jų pakeitimo ar atskleidimo, iki bus perduoti registro tvarkytojams;

37.7. privalo vykdyti kitas Nuostatuose ir kituose teisės aktuose nustatytas pareigas;

37.8. turi teisę reikalauti, kad būtų ištaisyti neteisingi ir netikslūs arba papildyti ir atnaujinti neišsamūs registro duomenys;

37.9. turi teisę įgyvendinti kitas Nuostatuose ir kituose teisės aktuose jiems suteiktas teises.

38. Informatikos ir ryšių departamentas, iš Nuostatų 35.1 punkte nurodytų teikėjų gavęs šių Nuostatų 36 punkte nurodytus duomenis, patikrina, ar jie teisingi, tikslūs ir išsamūs, ir per 3 darbo dienas nuo reikiamų duomenų gavimo priima sprendimą įregistruoti registro objektą, ir Nuostatų 25.1, 25.2, 25.5 (jei asmuo nėra registruotas Lietuvos Respublikos gyventojų registre – Nuostatų 26.2, 26.3, 26.6, 26.7), 26.11 (išskyrus 26.11.2), 26.12, 27.3, 27.4, 28.3, 28.4, 28.6 punktuose nurodytus duomenis įrašo į registro duomenų bazę ir suteikia registro objektui identifikavimo kodą;

39. Lietuvos kriminalinės policijos biuras, iš Nuostatų 35.2 punkte nurodytų teikėjų gavęs Nuostatų 26.1 (jei asmuo nėra registruotas Lietuvos Respublikos gyventojų registre – Nuostatų 26.7), 26.2, 26.3, 26.11, 27 punktuose nurodytus duomenis, patikrina, ar šie duomenys teisingi, tikslūs ir išsamūs, ir per 3 darbo dienas nuo pranešimo bei reikiamų duomenų gavimo priima sprendimą įregistruoti registro objektą, ir Nuostatų 25.1, 25.2, 25.5 (jei asmuo nėra registruotas Lietuvos Respublikos gyventojų registre – Nuostatų 26.2, 26.3, 26.7), 26.11, 27 punktuose nurodytus duomenis įrašo į registro duomenų bazę ir suteikia registro objektui identifikavimo kodą.

40. Kilus abejonių dėl teikėjo pateiktų duomenų registro objektui registruoti teisingumo, tikrumo, tikslumo, arba kai nurodyti ne visi būtini duomenys, reikalingi registro objektui įregistruoti, registro tvarkytojas, kuriam pateikti duomenys, nedelsdamas, bent ne vėliau kaip per 24 valandas, prašo teikėjo (išskyrus nurodytus Nuostatų 35.2 punkte) ištaisyti netikslumus ir ne vėliau kaip per 5 darbo dienas patikslinti ar papildyti pateiktus duomenis ir pateikti pakartotinai. Registro objektas įregistruojamas teikėjui patikslinus pateiktus duomenis. Jeigu per nurodytą terminą nepateikiami patikslinti duomenys, reikalingi registro objektui įregistruoti, registro objekto registravimas sustabdomas iki tol, kol bus pateikti patikslinti duomenys.

41. Teikėjai (išskyrus nurodytus Nuostatų 35.2 punkte) apie registrui pateiktų duomenų pasikeitimus privalo pranešti registro tvarkytojui. Registro duomenų pasikeitimai į registro duomenų bazę įrašomi nedelsiant, išskyrus tuos atvejus, kai kyla abejonių dėl pateiktų duomenų, teisingumo ar tikrumo, nurodyti ne visi būtini duomenys arba jie nėra tikslūs.

42. Nuostatų 38 ir 39 punktuose nurodyti registro tvarkytojai turi teisę atsisakyti įregistruoti registro objektą, jeigu kyla abejonių dėl teikėjų pateiktų duomenų teisingumo ar tikrumo, nurodyti ne visi būtini duomenys, arba jie nėra tikslūs ir Nuostatų 40 punkto tvarka duomenys nepatikslinami. Apie atsisakymą registruoti registro objektą registro tvarkytojas, nurodydamas priežastis, ne vėliau kaip kitą darbo dieną informuoja teikėją, pateikusį duomenis.

43. Teikėjai (išskyrus nurodytus Nuostatų 35.2 punkte), nustatę, kad į registro duomenų bazę neteisingai įrašyti jų pateikti duomenys, nedelsdami apie tai informuoja registro tvarkytoją, kuriam buvo pateikti duomenys, ir reikalauja, kad būtų ištaisyti neteisingi, papildyti neišsamūs, pašalinti nereikalingi duomenys. Registro tvarkytojas, įsitikinęs reikalavimų pagrįstumu, privalo per 5 darbo dienas nuo šio reikalavimo ir jame nurodytus faktus patvirtinančių dokumentų gavimo dienos įvykdyti reikalavimą ir informuoti apie tai teikėją.

44. Teikėjai (išskyrus nurodytus Nuostatų 35.2 punkte), savo iniciatyva ištaisę duomenis, kurie tvarkomi registre, ne vėliau kaip kitą darbo dieną nuo ištaisymo duomenis pateikia registro tvarkytojui.

45. Nuostatų 9.2–9.9 punktuose nurodyti registro tvarkytojai, vykdydami savo tiesiogines funkcijas, gavę duomenis, būtinus registro objektams registruoti, patikrina, ar duomenys teisingi, tikslūs ir išsamūs, ir jei duomenys teisingi, tikslūs ir išsamūs, per 3 darbo dienas nuo reikiamų duomenų, gavimo priima sprendimą įregistruoti registro objektą ir į registro duomenų bazę įrašo:

45.1. Lietuvos kriminalinės policijos biuras – Nuostatų 25.1, 25.2, 25.5, 26.6, 26.11, 26.12, 27, 31.5, 31.6, 33.1–33.6 punktuose nurodytus duomenis;

45.2. Policijos departamentas – Nuostatų 25.1, 25.2, 25.5, 26.11, 26.12, 27, 31.5, 31.6 punktuose nurodytus duomenis;

45.3. Teritorinės policijos įstaigos – Nuostatų 25.1, 25.2, 25.5, 26.6, 26.11, 26.12, 27, 31.5, 31.6, 33.1–33.6 punktuose nurodytus duomenis;

45.4. Lietuvos policijos kriminalistinių tyrimų centras – Nuostatų 25.1, 25.2, 25.5, 26.6, 27.3.1–27.3.3, 27.3.5, 27.3.6, 27.3.9, 33.1–33.6 punktuose nurodytus duomenis;

45.5. Valstybės sienos apsaugos tarnyba – Nuostatų 25.1, 25.2, 25.5, 26.6, 26.11, 26.12, 27, 31.5, 31.6, 32.4, 33.1–33.6 punktuose nurodytus duomenis;

45.6. Lietuvos Respublikos valstybės saugumo departamentas – Nuostatų 25.1, 25.2, 25.5, 26.11, 26.12, 27.1, 27.2, 27.3.2, 27.3.3, 27.3.5, 27.3.6, 27.3.9, 27.3.10, 27.3.13–27.3.16, 27.4.2 punktuose nurodytus duomenis;

45.7. Muitinės kriminalinė tarnyba – Nuostatų 25.1, 25.2, 25.5, 26.6, 26.11, 26.12, 27, 33.1–33.6 punktuose nurodytus duomenis;

45.8. Finansinių nusikaltimų tyrimo tarnyba – Nuostatų 25.1, 25.2, 25.5, 26.6, 27.3.1–27.3.3, 27.3.5, 27.3.6, 27.3.9, 33.1–33.6 punktuose nurodytus duomenis.

46. Pakeisti registro duomenys perkeliami į registro duomenų bazės archyvą. Pakeistų registro duomenų saugojimo registro duomenų bazės archyve terminai skaičiuojami nuo registro duomenų pakeitimo momento.

47. Registro objektai laikomi įregistruotais, kai registro tvarkytojai priima sprendimą įregistruoti registro objektą, Nuostatų nustatyta tvarka įrašo duomenis į registro duomenų bazę ir suteikia registro objektui identifikavimo kodą.

48. Registro objektai yra išregistruojami ir jų duomenys perkeliami į duomenų bazės archyvą:

48.1. kai įsigalioja nutarimas nutraukti tyrimą, įsiteisėja teismo nutartis nutraukti baudžiamąjį procesą, teismo išteisinamasis nuosprendis;

48.2. kai panaikintas ar išnyksta teistumas;

48.3. kai praeina 2 metai nuo asmenų, nurodytų Nuostatų 23.1.11 punkte, duomenų įrašymo į registrą;

48.4. kai praeina 10 metų nuo asmens duomenų, kuriuos pateikė užsienio valstybių teisėsaugos institucijos bei tarptautinės teisėsaugos organizacijos, įrašymo į registrą;

48.5. praėjus 5 metams nuo paieškos bylos nutraukimo ar 3 metams nuo asmens tapatybės nustatymo bylos nutraukimo;

48.6. kai nustatomas užfiksuotas nenustatytas asmuo;

48.7. kai praeina 10 metų nuo nenustatytų asmenų atvaizdų, kuriuos pateikė užsienio valstybių teisėsaugos institucijos bei tarptautinės teisėsaugos organizacijos, įrašymo į registrą;

48.8. kai praeina 20 metų nuo nenustatytų asmenų atvaizdų įrašymo į registrą.

49. Išregistruotų registro objektų duomenys perkeliami į duomenų bazės archyvą periodiškai, bet ne rečiau kaip vieną kartą per metus.

50. Išregistruotų registro objektų duomenys iki sunaikinimo saugomi duomenų bazės archyve ir teikiami gavėjams, turintiems įstatymų nustatytą teisę juos gauti:

50.1. asmenų, nurodytų Nuostatų 23.1.1 punkte, – 5 metus nuo duomenų perkėlimo į duomenų bazės archyvą dienos;

50.2. asmenų, nurodytų Nuostatų 23.1.2 punkte, – 5 metus nuo duomenų perkėlimo į duomenų bazės archyvą dienos;

50.3. asmenų, nurodytų Nuostatų 23.1.3 punkte, – 10 metų nuo duomenų perkėlimo į duomenų bazės archyvą dienos;

50.4. asmenų, nurodytų Nuostatų 23.1.4 punkte, – 30 metų nuo duomenų perkėlimo į duomenų bazės archyvą dienos;

50.5. asmenų, nurodytų Nuostatų 23.1.5 punkte, – 75 metus nuo duomenų perkėlimo į duomenų bazės archyvą dienos;

50.6. asmenų, nurodytų Nuostatų 23.1.6 punkte, – 30 metų nuo duomenų perkėlimo į duomenų bazės archyvą dienos;

50.7. asmenų, nurodytų Nuostatų 23.1.7 punkte, – 75 metus nuo duomenų perkėlimo į duomenų bazės archyvą dienos;

50.8. asmenų, nurodytų Nuostatų 23.1.11 punkte, – 10 metų nuo duomenų perkėlimo į duomenų bazės archyvą dienos;

50.9. ieškomų asmenų, neatpažintų lavonų ar nežinomų bejėgių asmenų:

50.9.1. 1 metus, jeigu ieškomo asmens paieška nutraukta suradus, sulaikius ieškomą asmenį ar nustačius ieškomo asmens mirties faktą;

50.9.2. 15 metų, jeigu ieškomo asmens paieška nutraukta kitais, Nuostatų 50.9.1 punkte nenurodytais, pagrindais;

50.9.3. 5 metus, jeigu asmens tapatybės nustatymo byla nutraukta nustačius neatpažinto lavono, nežinomo bejėgio asmens tapatybę;

50.9.4. 15 metų, jeigu asmens tapatybės nustatymo byla nutraukta nenustačius neatpažinto lavono, nežinomo bejėgio asmens tapatybės;

50.10. įvykio vietose, tyrimo dokumentuose užfiksuoti nenustatytų asmenų atvaizdai – 10 metų nuo duomenų perkėlimo į duomenų bazės archyvą.

51. Išregistruoto iš registro objekto identifikavimo kodas negali būti suteikiamas kitam registro objektui.

52. Pasibaigus registro duomenų saugojimo terminui, duomenys sunaikinami.

**V. Registro DUOMENŲ TAISYMAS**

53. Registro duomenys taisomi registro tvarkytojo arba suinteresuoto asmens (teikėjo, gavėjo, susijusio registro tvarkytojo, duomenų subjekto) iniciatyva.

54. Nustatęs, kad registro duomenų bazėje įrašyti teikėjo pateikti registro duomenys yra neteisingi, netikslūs arba neišsamūs, registro tvarkytojas privalo nedelsdamas, bet ne vėliau kaip per 24 valandas, pranešti apie tai teikėjui ir pareikalauti juos patikslinti ir pateikti pakartotinai, nustatydamas ne ilgesnį kaip 5 darbo dienų terminą.

55. Registro tvarkytojas, nustatęs, kad į registro duomenų bazę įrašyti neteisingi, netikslūs arba neišsamūs registro duomenys dėl registro tvarkytojo kaltės, privalo nedelsdamas, bet ne vėliau kaip per 24 valandas, netikslumus ištaisyti ir neatlygintinai informuoti apie tai visus gavėjus, susijusių registrų tvarkytojus, kuriems perduoti klaidingi, neišsamūs, netikslūs registro duomenys.

56. Duomenų subjektas, kurio duomenys įrašyti registre, pateikęs prašymą ir asmens tapatybę patvirtinantį dokumentą, turi teisę susipažinti su registre tvarkomais duomenimis apie jį, išskyrus Nuostatų 30.6, 30.7 punktuose nurodytus duomenis, ir reikalauti, kad būtų ištaisyti klaidingi, netikslūs, papildyti neišsamūs, pašalinti nereikalingi arba neteisėtai surinkti duomenys. Registro tvarkytojas privalo per 5 darbo dienas nuo reikalavimo ir jame nurodytus faktus patvirtinančių dokumentų gavimo nurodytus netikslumus ištaisyti, informuoti apie tai reikalavusį to asmenį bei informuoti gavėjus, susijusių registrų ar informacinių sistemų tvarkytojus apie duomenų subjekto prašymu ištaisytus ar sunaikintus asmens duomenis. Duomenų subjekto teisės įgyvendinamos vadovaujantis ADTAĮ ir kitais teisės aktais, nurodytais Nuostatų 6.3, 6.12–6.15 punktuose.

57. Registro tvarkytojas, gavęs iš susijusio registro informaciją apie nustatytus jam perduotų duomenų netikslumus ir aplinkybių paaiškinimus, privalo per 3 darbo dienas nuo šios informacijos gavimo dienos patikrinti pateiktą informaciją ir, jai pasitvirtinus, nedelsdamas, bet ne vėliau kaip per 24 valandas, ištaisyti netikslumus. Kai dėl netikslumų ištaisymo būtina kreiptis į teikėją, šis terminas pratęsiamas dar 5 darbo dienomis. Ištaisęs netikslius registro duomenis, registro tvarkytojas nedelsdamas, bet ne vėliau kaip per 24 valandas, neatlygintinai informuoja susijusio registro tvarkytoją ir gavėjus, kuriems neteisingi, netikslūs ir neišsamūs duomenys buvo perduoti.

58. Nustatęs gautų iš susijusio registro duomenų netikslumus, registro tvarkytojas nedelsdamas, bet ne vėliau kaip per 24 valandas, apie tai informuoja susijusio registro tvarkytoją ir pareikalauja ištaisyti ir pateikti patikslintus duomenis, o šis, gavęs tokį prašymą, privalo pateikti patikslintus duomenis arba motyvuotą atsisakymą juos tikslinti ne vėliau kaip per 5 darbo dienas.

**VI. Registro SĄVEIKA SU susijusiais REGISTRAIS**

59. Registro objektams apibūdinti papildomai naudojami šių susijusių registrų duomenys:

59.1. Lietuvos Respublikos gyventojų registro – Nuostatų 26.1–26.9 punktuose nurodyti duomenys;

59.2. Lietuvos Respublikos adresų registro – Nuostatų 26.10 punkte nurodytas duomuo;

59.3. Prevencinių poveikio priemonių taikymo registro – Nuostatų 30.1–30.7 punktuose nurodyti duomenys;

59.4. Ieškomų asmenų, neatpažintų lavonų ir nežinomų bejėgių asmenų žinybinio registro – Nuostatų 29.1–29.8 punktuose nurodyti duomenys;

59.5. Įtariamųjų, kaltinamųjų ir nuteistųjų registro – Nuostatų 28.1, 28.2 punktuose nurodyti duomenys;

59.6. Nusikalstamų veikų žinybinio registro – Nuostatų 28.5 punkte nurodyti duomenys;

59.7. Daktiloskopinių duomenų registro – Nuostatų 25.3 punkte nurodytas duomuo;

59.8. DNR duomenų registro – Nuostatų 25.4 punkte nurodytas duomuo;

59.9. Užsieniečių registro – Nuostatų 32.1–32.3 punktuose nurodyti duomenys;

59.10. Policijos registruojamų įvykių registro – Nuostatų 31.1–31.4 punktuose nurodyti duomenys.

60. Duomenys iš susijusių registrų gaunami automatiniu būdu.

**VII. REGISTRO DUOMENŲ Teikimas IR NAUDOJIMAS**

61. Vadovaudamiesi Lietuvos Respublikos valstybės informacinių išteklių valdymo įstatymu ir ADTAĮ, Lietuvos Respublikos asmens duomenų, tvarkomų vykdant policijos ir teisminį bendradarbiavimą baudžiamosiose bylose, teisinės apsaugos įstatymu, registro tvarkytojai:

61.1. perduoda registro išrašus ir registro duomenų bazės išrašus, apimančius visus duomenų bazėje saugomus registro duomenis arba jų dalį, registro duomenų pasikeitimus;

61.2. teikia pagal registro duomenis parengtus išrašus ir kitus dokumentus;

61.3. teikia pagal registro duomenis parengtą apibendrintą, susistemintą ar kitaip apdorotą informaciją;

61.4. teikia teikėjo pateiktų dokumentų kopijas.

62. Išrašai, informacija, gali būti:

62.1. pateikiami peržiūrai leidžiamosios kreipties būdu internetu arba kitais elektroninių ryšių tinklais;

62.2. pateikiami raštu ir (arba) elektroninių ryšių priemonėmis;

62.3. perduodami automatiniu būdu;

62.4. pateikiami kitais Lietuvos Respublikos įstatymuose, Europos Sąjungos teisės aktuose nustatytais būdais.

63. Registro duomenys viešai neskelbiami, išskyrus duomenis apie ieškomus asmenis (vardas, pavardė, lytis, gimimo data, veido atvaizdas, paieškos paskelbimo data, registro duomenis įrašiusio darbuotojo (pareigūno) vardas, pavardė, pareigos, telefono ryšio numeris, elektroninis paštas, įstaigos, kurioje dirba darbuotojas (tarnauja pareigūnas), pavadinimas) ir ieškomų nenustatytų asmenų atvaizdus (skaitmeniniai vaizdai, vaizdo įrašai, lytis, amžius pagal išvaizdą, kūno sudėjimas, plaukų spalva, akių spalva, veidas, registro duomenis įrašiusio darbuotojo (pareigūno) vardas, pavardė, pareigos, telefono ryšio numeris, elektroninis paštas, įstaigos, kurioje dirba darbuotojas (tarnauja pareigūnas), pavadinimas). Registre tvarkomi asmens duomenys teikiami ADTAĮ, Lietuvos Respublikos asmens duomenų, tvarkomų vykdant policijos ir teisminį bendradarbiavimą baudžiamosiose bylose, teisinės apsaugos įstatymo ir kitų teisės aktų nustatyta tvarka.

64. Gavėjams registro duomenys teikiami neatlygintinai pagal vienkartinį prašymą, kuriame nurodytas duomenų naudojimo tikslas, teikimo bei gavimo teisinis pagrindas ir prašomų pateikti registro duomenų apimtis, arba pagal duomenų teikimo sutartis (daugkartinio teikimo atveju), kuriose nurodytas duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų registro duomenų apimtis.

65. Registro duomenys teikiami:

65.1. fiziniams asmenims, kai registre tvarkomi duomenys apie šiuos asmenis kartą per kalendorinius metus pagal prašymą;

65.2. susijusiems registrams, valstybės informacinėms sistemoms – pagal duomenų teikimo sutartis;

65.3. mokesčių administravimo, teisėtvarkos institucijoms, ikiteisminio tyrimo įstaigoms, prokuratūroms, teismams – Lietuvos Respublikos teisės aktuose nustatytoms tiesioginėms jų funkcijoms atlikti pagal prašymą ir (arba) sutartis;

65.4. Europos Sąjungos valstybių narių ir valstybių, įgyvendinančių Tarybos sprendimus, nurodytus Nuostatų 6.12 ir 6.14 punktuose, teisėsaugos institucijoms automatiniu būdu.

66. Gavėjai, pastebėję jiems perduotų registro duomenų netikslumus, apie tai nedelsdami raštu informuoja registro tvarkytoją. Registro tvarkytojas privalo per 10 darbo dienų nuo informacijos apie registro duomenų netikslumus gavimo dienos patikrinti pateiktą informaciją ir, jai pasitvirtinus, ištaisyti netikslumus ir raštu informuoti apie tai visus gavėjus, kuriems netikslūs duomenys buvo perduoti, o informacijai nepasitvirtinus – raštu pranešti ją pateikusiam gavėjui apie atsisakymą ištaisyti netikslumus.

67. Gavėjai gautus registro duomenis pagal duomenų teikimo sutartį arba pagal prašymą privalo naudoti (taip pat ir pakartotinai) tik teisėtiems ir apibrėžtiems tikslams, nurodytiems duomenų teikimo sutartyje, prašyme ar paklausime, ir nurodyti jų gavimo šaltinį. Gavėjai asmens duomenis gali gauti tik apibrėžtais ir teisėtais tikslais ir toliau juos tvarkyti tik tuo pačiu tikslu, kuriuo jie buvo surinkti. Gavėjai, panaudoję registro duomenis ne jų nurodytu teisėtu ir apibrėžtu tikslu, atsako Lietuvos Respublikos įstatymų nustatyta tvarka.

68. Registro ieškomų asmenų ir ieškomų nenustatytų asmenų atvaizdų duomenys, nurodyti Nuostatų 63 punkte, skelbiami Informatikos ir ryšių departamento interneto svetainėje www.ird.lt bei Policijos departamento interneto svetainėje www.policija.lt.

69. Informatikos ir ryšių departamento interneto svetainėje pateikiama informacija apie registro objektą ir tikslus, registro tvarkytojus, registro tvarkymą, asmenų teises susipažinti su registre tvarkomais jų duomenimis, neteisingų, netikslių, neišsamių duomenų ištaisymo tvarką, teikėjus, gavėjus, registrui teikiamų dokumentų ir duomenų sąrašą, kiekį ir pateikimo būdą.

70. Registro duomenys Europos Sąjungos valstybių narių ir (arba) Europos ekonominės erdvės valstybių fiziniams, juridiniams asmenims, juridinio asmens statuso neturintiems subjektams, jų filialams ir atstovybėms teikiami tokia pat tvarka kaip Lietuvos Respublikos juridiniams ir fiziniams asmenims.

71. Registro duomenys trečiųjų šalių fiziniams, juridiniams asmenims, juridinio asmens statuso neturintiems subjektams, jų filialams ir atstovybėms teikiami tokia pat tvarka kaip Lietuvos Respublikos juridiniams ir fiziniams asmenims, jeigu tai neprieštarauja Lietuvos Respublikos įstatymams, tarptautinėms sutartims ir kitiems teisės aktams.

**VIII. REGISTRO DUOMENŲ SAUGA**

72. Už registro duomenų saugą pagal kompetenciją atsako registro valdytojas ir registro tvarkytojai.

73. Registro duomenų saugą reglamentuoja Vidaus reikalų informacinės sistemos duomenų saugos nuostatai, patvirtinti Lietuvos Respublikos vidaus reikalų ministro 2007 m. sausio 2 d. Nr. 1V-1 (Žin., 2007, Nr. [3-141](https://www.e-tar.lt/portal/lt/legalAct/TAR.5655B50C201D)), ir kiti saugos politiką įgyvendinantys dokumentai, kurie rengiami, derinami ir tvirtinami Bendrųjų elektroninės informacijos saugos valstybės institucijų ir įstaigų informacinėse sistemose reikalavimų, patvirtintų Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. [83-2075](https://www.e-tar.lt/portal/lt/legalAct/TAR.69A782236F58); 2007, Nr. 49-1891), nustatyta tvarka.

74. Apsaugos nuo neteisėto registro duomenų atskleidimo, sunaikinimo, pakeitimo ar naudojimo, taip pat bet kokio kito neteisėto tvarkymo priemonės turi užtikrinti tokį saugumo lygį, kuris atitiktų saugotinų registro duomenų pobūdį ir jų tvarkymo riziką.

75. Registro duomenų saugos programinės, techninės, organizacinės, administracinės ir kitokios priemonės nustatomos vadovaujantis Lietuvos Respublikos valstybės informacinių išteklių valdymo įstatymu, Bendraisiais reikalavimais organizacinėms ir techninėms duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 (Žin., 2008, Nr. [135-5298](https://www.e-tar.lt/portal/lt/legalAct/TAR.997E1157C9CE)), Valstybės institucijų ir įstaigų informacinių sistemų elektroninės informacijos techniniais saugos reikalavimais, patvirtintais Lietuvos Respublikos vidaus reikalų ministro 2008 m. spalio 27 d. įsakymu Nr. 1V-384 (Žin., 2008, Nr. [127-4866](https://www.e-tar.lt/portal/lt/legalAct/TAR.6633A199BA2D)), ir kitais duomenų saugą reglamentuojančiais teisės aktais.

76. Registro valdytojo ir tvarkytojų valstybės tarnautojai ir darbuotojai, dirbantys pagal darbo sutartis, dalyvaujantys tvarkant registro asmens duomenis, privalo pasirašyti pasižadėjimus saugoti asmens duomenų paslaptį įstatymų ir kitų teisės aktų nustatytą laiką, jeigu šie asmens duomenys neskirti skelbti viešai. Ši pareiga galioja ir jiems pasitraukus iš valstybės tarnybos, perėjus dirbti į kitas pareigas, pasibaigus jų darbo, sutartiniams ar kitiems santykiams. Už neteisėtą registro duomenų paskelbimą, perdavimą, pakeitimą ar sunaikinimą šie asmenys atsako įstatymų nustatyta tvarka.

**IX. REGISTRO FINANSAVIMAS**

77. Registras finansuojamas Lietuvos Respublikos valstybės biudžeto lėšomis ir iš kitų teisės aktuose nustatytų finansavimo šaltinių.

**X. REGISTRO REORGANIZAVIMAS IR LIKVIDAVIMAS**

78. Registras reorganizuojamas ir likviduojamas Lietuvos Respublikos valstybės informacinių išteklių valdymo įstatymo ir kitų teisės aktų nustatyta tvarka.

79. Likviduojamo registro duomenys perduodami kitam valstybės ar žinybiniam registrui, sunaikinami arba perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. [107-2389](https://www.e-tar.lt/portal/lt/legalAct/TAR.1FEF229DA7C6); 2004, Nr. 57-1982) nustatyta tvarka.

\_\_\_\_\_\_\_\_\_\_\_\_\_\_\_\_\_